钦定古今图书集成/明伦汇编/官常典/第552卷 > 谢琰
## 钦定古今图书集成/明伦汇编/官常典/第552卷 > 谢琰

按《晋书谢安传》：“安子琰，字瑗度，弱冠以贞干称。美风
姿，与从兄护军淡虽比居，不往来，宗中子弟，惟与才
令者数人相接。拜著作郎，转秘书丞，累迁散骑常侍、
侍中。苻坚之役，安以琰有军国才用，出为辅国将军，
以精兵八千与从兄元俱陷阵破坚，以勋封望蔡公。
寻遭父忧去官。服阕，除征卤将军、会稽内史。顷之，征”
为尚书右仆射，领太子詹事，加散骑常侍，将军如故。
又遭母忧，朝廷疑其葬礼。时议者云：“潘岳为贾充妇
宜城宣君诔云昔在武侯，丧礼殊伦，伉俪一体，朝仪
则均。谓宜资给葬礼悉依太傅故事。”先是王珣娶万
女，珣弟珉娶安女，并不终，由是与谢氏有隙。珣时为
仆射，犹以前憾缓其事。琰闻，耻之，遂自造辒辌车以
葬，议者讥之。太元末，为护军将军，加右将军，会稽王
道子以为司马，右将军如故。王恭举兵，假琰节，都督
前锋军事。恭平，迁卫将军、徐州刺史、假节。孙恩作乱，
加督吴兴义兴二郡军事讨恩。至义兴，斩贼许允之，
迎太守魏鄢还郡，进讨吴兴贼丘尫，破之。又诏琰与
辅国将军刘牢之俱讨孙恩，恩逃于海岛。朝廷忧之，
以琰为会稽内史，都督五郡军事，本官并如故。琰既
以资望镇越土，议者谓无复东顾之虞；及至郡，无绥
抚之能，而不为武备。将帅皆谏曰：“强贼在海，伺人形
便，宜振扬仁风，开其自新之路。”琰曰：“苻坚百万，尚送
死淮南，况孙恩奔衄归海，何能复出？若其复至，正是
天不养国，贼令速就戮耳。”遂不从其言。恩后果复寇
浃口，入馀姚、上虞，进及邢浦，去山阴北三十五里。琰
遣参军刘宣之距破恩。既而上党太守张虔硕战败，
群贼锐进，人情震骇，咸以宜持重严备，且列水军于
南湖，分兵设伏以待之。琰不听。贼既至，尚未食，琰曰：
“要当先灭此寇而食也。”跨马而出。广武将军桓宝为前锋，摧锋陷阵，杀贼甚多，而塘路迮狭，琰军鱼贯而
前，贼于舰中傍射之，前后断绝。琰至千秋亭，败绩，琰
帐下都督张猛于后斫琰马，琰坠地，与二子肇、峻俱
被害，宝亦死之。后刘裕《左里》之捷，生擒猛，送琰小子
混，混刳肝生食之。诏以“琰父子陨于君亲，忠孝萃于
一门”，赠琰侍中、司空，谥曰“忠肃。”三子：肇、峻、混。